In 1694 iss der Johannes Kelpius aakumme in Filadelfi mit en Drupp deitsche Pietists fer im Daal wuhne newich der Wissahickon Grick. Sie henn en monastic-gleich Gmeeschaft gformt datt. Sie waare die Hermits odder die Mystics of the Wissahickon gheese in Englisch. Der Kelpius waar en Hexemeeschder, Schreiwer unn Occultist. Er hot oftmols in me Deiwelsloch (""Cave"") gebet an der Seit vun der Wissahickon Grick wu er es End vun der Welt gwaardt hot. Er hot geglaabt ass es End deed in 1694 aakumme. Nooch sellem Yaahr sinn die Gedreie Leit noch gebliwwe mit em Kelpius bis an sei Dot. Nooch seim Dot in 1708 hot die Grupp ihre End gfunne. Die Leit henn ihre Heemet newich der Grick verlosse. Deel Mitglieder sinn noh gange mit em Conrad Beissel unn sei Effridaa Gloischder in Lengeschder Kaundi, Pennsilfaani, awwer annere henn probably ihre celibat Lewesschteil uffgewe. (Aber einige Brueder und Freunde von Kelpius blieben am Grick als ledige Einsiedler, bis in die 1740'iger Jahre: zum Beispiel, Johann Seelig und Konrad Matthaei.)

Seit dere Zeit hot uff ’em ganze Blohbarig kenn Haas meh en Wettrenne mit’em Igel gemacht. Vun dere G’schicht kammer ebbes lanne: ‘S soll kenner meene, er waer mehner wie die annere, un mer soll sich aa net iwwer en gleener Mann luschtich mache, un wann’s aa blooss en Igel iss. Un wann eener heiere will, soll er sich e Fraa vun seim Schtand suche, die wu zu ’em bissel basst un die graad so aussieht wie er selwert. Wer en Igel iss, der soll e Igelse heiere ... un so weider.

Ennere Gschicht verzehle, as Der Ewich Yeeger en Mensch waar. Er hot gsucht, fer en besonneres Gedier nidderzuhunde, aa wann es en Ewichkeit dauere watt. So iss er nooch an der Yacht.

Letschte Summer, wie ich am Rumdraewele waar in de differende Kaundis vun Pennsylvania, wu sie Deitsch schwetze, hawwich aardlich viel Schtories gheert. Deel vun denne Schtories deet mer ""Tall Stories"" heesse in Englisch. Do is eeni, as en Kall drunne in Pennsburg in Montgomery Kaundi, mir verzehlt hot. Er hot gsaat: ""Ee Daag, wie ich an der Grick am Fische waar, hen die Fisch all mei Beet uffgfresse, un ich hab noch net heem welle, awwer ich hab nix ghatt, as ich yuse hab kenne fer Beet. Bletzlich hawwich awwer en gleeni Schlang genoticed, yuscht paar Fuss vum mer weck, un die Schlang hot en Grott im Maul ghatt. Sell hot mich aarick froh gemacht. Ich hab die Grott aus der Schlang ihre Maul genumme un hab sie uffgschnidde fer Beet. Ich hab awwer wennich sarri gfiehlt fer die aarm Schlang, weil ih 're ihre Middaagesse weckgenumme hab, un so, fer sie wennich bezahle fer mei Beet, hawwich 're en paar Drobbe Whiskey ins Maul gschitt. Die Schlang hot sich aagschickt, as wann sie zufridde waer, un sie is fatt gegraeddelt, un ich bin widder ans Fische. Awwer naachdem ich ebaut fimf Minudde am Fische waar, hawwich ebbes gfiehlt wedder mei Schtiwwel schlage, un wie ich nunner geguckt hab, datt waar die seem Schlang widder mit drei Grotte im Maul.